**Mál 178/2018 Drög að reglugerð um húsnæðisáætlanir sveitarfélaga - Niðurstaða samráðs.**

Alls bárust þrjár umsagnir.

Í umsögn Þroskahjálpar var áréttuð skylda til þess að hafa náið samráð við fatlað fólk og hagsmunasamtök þess við greiningar og áætlanagerð í húsnæðismálum sem varða fatlað fólk og talið að slíkt ætti að taka fram í reglugerðinni.

Í umsögn Sambands íslenskra sveitarfélaga var bent á að skilgreina þyrfti betur hvað teldist vera sameiginlegt atvinnu og búsetusvæði. Bent var á misræmi í reglugerðinni annars vegar og í lögunum hins vegar. Var jafnframt bent á að október væri ekki heppilegur tími til að þurfa að skila uppfærðum húsnæðisáætlunum og var því lagt til að endurskoðun þeirra færi fram á vorin, sem biði þá einnig upp á samræmi við nýjustu fjárhagsáætlanir svf. Þá kom fram, í ljósi athugasemda Þroskahjálpar, að nú þegar sé kveðið á um samráðsvettvang með notendum innan sveitarfélaga í 42. gr. laga um félagsþjónustu sveitarfélaga nr. 40/1991, en þar sé kominn vettvangur samráðs við fatlað fólk um húsnæðismál á vegum sveitarfélagsins. Að lokum er lagt til að í reglugerðinni verði að finna bráðabirgðarákvæði varðandi tímasetningu skila á fyrstu húsnæðisáætlana sveitarfélaga.

Í umsögn Samtaka iðnaðarins er bent á að það skorti skýra stefnu og heildarsýn af hálfu stjórnvalda í húsnæðismálum og kalla eftir stefnumótun ráðuneytisins í málaflokknum. Þá var bent á að ekki væri kveðið á um heimildir ráðuneytisins til þess að aðhafast nokkuð eða beita sveitarfélög viðurlögum sinni þau ekki skyldum sínum skv. reglugerðinni.

Í tilefni af framangreindum umsögnum voru gerðar breytingar á 2. mgr. 1. gr. þannig að orðalag ákvæðisins var fært til samræmis við ákvæði laganna auk þess sem bætt var við skýringu á hvað fælist í sameiginlegu atvinnusvæði. Þá er gert ráð fyrir að uppfærðum húsnæðisáætlunum skuli skila fyrir 1. mars hvert ár í stað 1. október og að lokum lagt til að við reglugerðina bætist bráðabirgðarákvæði sem kveði á um að sveitarfélög skuli hafa lokið við gerð fyrstu húsnæðisáætlunar sinnar í samræmi við reglugerðina ekki síðar en 1. mars 2019. Ekki var talin þörf á að kveða sérstaklega á um samráð við hagsmunaaðila enda á það að fara fram á fyrri stigum, sbr. athugasemdir Sambands íslenskra sveitarfélaga.